Nuuskommentaar: Geseënde Kersfees of ‘Happy Holidays’Argieffoto President Donald Trump het iets gedoen wat selfs sy mees konserwatiewe voorgangers nie wou doen, of gewaag het om te doen nie. Hy het naamlik in die praktyk die godsdiens-neutrale gebruik van “Happy Holidays” weer met “Merry Christmas” vervang. Dit is wyd in Christelike kringe verwelkom. Trouens, ‘n nuwe Rasmussenpeilng toon dat 70% van die Amerikaners glo dat godsdienstige simbole in die openbare domein – ook skole – hoort. Kort voor sy aftrede het konserwatiewe Christene groot verwagtinge gehad dat pres. George W. Bush in sy laaste presidensiële “Kerskaartjie” na “A Merry Christmas” sou terugkeer. Die hoop het egter beskaam. Tydens die bewind van pres. Barack Obama was daar geen verwagtinge dat “Happy Holidays” plek sou maak vir “A Merry Christmas” nie – in elk geval nie in ampsweë nie – alhoewel openbare druk toegeneem het, en al hoe meer groot kettingwinkels na die ou tradisie (wat as politiek verkeerd beskou is) teruggekeer het. Trump het egter openlik die ou gebruik bevorder, en dit inderdaad ook met sy eerste Kersfees in die amp, gebruik. Daar sou egter kontroversie wees. Trump se dogter en personeellid in die Withuis, Ivanka, het egter in haar “Kerskaartjie” deur ‘n twiet “Happy Holidays” gebruik, en ‘n stortvloed kritiek ontlok. Sy het dit boonop gedoen ‘n dag voor die aanbreek van Hanukkah, ‘n Joodse herdenking vir die heroprigting van die Tweede Tempel tydens die bewind van die Makkabeërs. Intussen het die gebruik van “Happy Holidays” ook na Suid-Afrika oorgewaai, waar dit ook vanuit die staanspoor onder druk gekom het. Gisteraand was dit opvallend dat met die Engelse nuus op SABC 3, die SAUK sy kykers “Happy Holidays” toegewens het, maar tydens die Afrikaanse nuus, die kykers (ook in Engels) “a Merry Christmas” toegewens het. Die meeste Christene sal waarskynlik aanvaar dat die Here geen behae daaruit put dat die herdenking van die Seun se geboorte in so ‘n kontroversie sou verval nie. Wat nou in die VSA gebeur, het selfs na die Europese pers oorgespoel. Dit open wel weer die veld van ‘n hele aantal kwessies, soos dat ons nie weet wat Jesus se werklike geboortedag was nie. Dat die herders in die veld was, dui sterk daarop dat dit destyds somer in die Noordelike Halfrond moes wees. Die datum blyk verband te hou met die ou midwinterfeeste in die Noordelike Halfrond, en nie alle denominasies vier dit presies op 25 Desember nie, maar wel naby daaraan. Voeg daarby die inbring van die kersboom wat ook sy wortels in nie-Christelike gebruike het. Pres. Donald Trump. Foto: AP Photo/Alex Brandon Die datum is egter nie belangrik nie, omdat Jesus in elk geval ‘n ewigheidswese is wat ‘n tydjie op aarde deurgebring het. Sy groot waarde was Sy sterwe en opstanding, asook Sy leringe. Tog het die viering van Sy geboorte die grootste item op die kalender vir baie geword, hoewel die Kerk volhou dat die Paastyd (sonder paaseiers en die paashaas) die belangrikste behoort te wees. Die “wegdoen” met “a Merry Christmas” het egter nie sy ontstaan in enige Christelike uitleg nie, maar in ‘n liberale beskouing dat godsdiens iets is wat in huisgesinne en die kerk vasgevang moet wees. Dit is onwelkom in die openbare domein, omdat dit aan nie-Christene en ateïste aanstoot sou gee. Vir die meeste Christene is dit belangrik om jaarliks by die engelekoor aan te sluit en met vreugde die geboorte van hul Heer en Verlosser te gedenk. (Tegnies word nêrens in die Bybel gemeld dat die engele gesing het nie, terwyl sommige teoloë sterk voel dat daar geen aanduiding in die Bybel is dat die geboorte van Jesus gevier behoort te word nie. Ander vind genoeg aansporing juis in die engelekoor se boodskap van groot blydskap, die ongebore Johannes se vreugde toe Maria by sy ma besoek kom aflê het, en die wyse manne se besoek met waardevolle geskenke aan die krip). Juis omdat die “politiek korrekte” beskouing oor Christelike gebruike oor so ‘n wye front voorkom, en ateïstiese groepe in die VSA met valkoë dophou waar in die land iemand sou waag om Christelike gebruike na die openbare domein te neem – byvoorbeeld ‘n munisipale raad wat vergaderings met gebed open, of kerke wat Christelike simbole in die openbare oog sou plaas – en dan kruis en dwars oor die VSA beweeg om hofsake daarteen te maak, neem die stryd die vorm van onderdrukking van godsdiens, en bepaald die Christelike godsdiens aan. ‘n Belangrike hofsaak dien nou voor die VSA se hoogste hof oor die reg van ‘n bakker om op godsdienstige gronde te weier om ‘n troukoek vir ‘n gay paartjie te bak, en die gay paartjie se reg op waardigheid. En juis omdat dit wat as vreugdesuitdrukking oor Christus se geboorte deel van ‘n stryd teen die Christelike godsdiens is, is daar stellig niks verkeerd as die wagte op die wagpoorte alarm maak, en voorsorg tref nie. Oplaas rus die onus op Christene om Christus se geboorte op gepaste wyse te herdenk. Om daarvan ‘n dronknes-gefuif te maak is ‘n veel groter aanklag as om dit uit die openbare domein te probeer hou. Net so is die talle mense wat juis in hierdie tyd eensaamheid ervaar en hulle oplaas tot selfdood wend, ‘n aanklag teen die boodskap van die viering van ‘n ware Christusfees. Heel gepas word talle geleenthede gereël waar minderbevoorregtes, soos haweloses, kan aansit by die feesmaal wat van ‘n ware Christusfees verwag word.